Poliisien mukaan uusi terrori-isku Suomessa on vain ajan kysymys.

94 prosenttia Iltalehden kyselyyn vastanneista poliiseista pitää vähintään melko todennäköisenä, että Suomessa tapahtuu uusi terrori-isku Turun puukotusten jälkeen.

Vastaajien mukaan poliisin resurssit on ajettu vaarallisen alas.

Poliisin resurssit on ajettu niin alas, että jos kansalaiset tietäisivät, miten huonosti asioiden todellinen laita on, kukaan ei nukkuisi yötään kunnolla.

Iltalehden kyselyyn vastanneiden poliisimiesten mukaan erityisen suuri uhka on tilanne, jossa terrori-isku tapahtuisi muualla kuin suurissa kaupungeissa. Silloin hyökkäyksen pysäyttäminen nopeasti on haastavaa - ellei mahdotonta. Poliisiylijohtaja Seppo Kolehmaisen mukaan hän on korostanut eduskunnassa useaan otteeseen sitä, että Suomi on harvaan asuttu maa, jossa välimatkat ovat pitkiä: myös resurssit pitäisivät olla sen mukaiset. SATUMAARI VENTELÄ

Yllä oleva vastaus tiivistää poliisien tuntemukset Iltalehden jättikyselyssä.

Peräti 94 prosenttia vastanneista poliisimiehistä pitää vähintään melko todennäköisenä, että Suomessa tapahtuisi uusi terrori-isku Turun puukotusten jälkeen. Yli puolet vastaajista on myös sitä mieltä, etteivät poliisin resurssit riitä lainkaan terrori-iskujen ehkäisyyn.

Erityisen huolissaan poliisit ovat kielteisen turvapaikkapäätöksen saaneiden henkilöiden radikalisoitumisesta. Peräti 87 prosenttia pitää vähintään melko suurena uhkana tällaisia henkilöitä.

Tiedot selviävät Iltalehden poliiseille tekemästä jättikyselystä, johon on vastannut 1 077 poliisimiestä.

Kysely toteutettiin yhteistyössä Suomen poliisijärjestöjen liiton (SPJL) kanssa, joka lähetti Iltalehden kysymykset eteenpäin kaikille SPJL:n jäsenistöön kuuluvalle 7152 poliisimiehelle. Kyselyn vastausprosentti oli noin 15.

Poliisimies tarkoittaa poliisitehtävissä olevaa poliisihallinnon virkamiestä poliisivaltuuksin.

Iltalehden jättikyselyyn vastanneet poliisit pitävät todennäköisenä, että Suomeen kohdistuu uusi terrori-isku. Turussa elokuun lopussa tapahtuneita puukotuksia tutkitaan tällä hetkellä kahtena terroristisessa tarkoituksessa tehtynä murhana ja kahdeksana niiden yrityksenä. SATUMAARI VENTELÄ

Burn outeja

Poliisimiehet saivat jättää kyselyyn myös avoimia vastauksia.

Yli 300 avoimessa vastauksessa korostuivat huoli uusista terrori-iskuista, niistä selviämisestä ja turvapaikanhakijoiden ja kielteisen turvapaikkapäätöksen saaneiden henkilöiden radikalisoitumisesta.

Lisäksi vastaajat olivat huolissaan yhteiskunnan kahtiajaosta, jossa osa huutaa poliisien olevan rasisteja ja osa maahanmuuttajien hyysääjiä. Tilanne voi poliisimiesten mukaan edetä virkavaltaa vastaan kohdistuvaan väkivaltaan.

Kaikkein suurin huoli koskee kuitenkin resurssien puutetta, joka toistuu kymmeniä kertoja vastauksissa. Erityisen huolissaan poliisimiehet ovat uhkaavista tilanteista, jotka tapahtuvat suurten kaupunkien ulkopuolella. Uhkaaviin tilanteisiin liittyvät terrori-iskujen lisäksi poliisien mukaan myös muut ennakoimattomat vaaratilanteet.

- Mikäli terrori-isku tapahtuu Lapissa tai harvaan asutuilla alueilla, apu on todella kaukana. Kansanedustajille tulisi saattaa tietoon todellinen partioiden määrä ja kuinka suuri alue yhdellä poliisipartiolla on. Tukipartiot ovat niin kaukana, että avun saaminen kestää jopa tunteja, pohtii yksi vastaaja.

Vaikka resurssipulasta on puhuttu jo vuosia ennen pakolaiskriisiä, nyt on tosi kyseessä: poliisit puhuvat muun muassa tuurilla selviämisestä, loppuun palamisesta ja rikoksien selvittämättä jättämisestä. Rästissä olisi myös niitä töitä, joita pitäisi tehdä, vaikka terrorismin uhka-arvio ei olisi noussut ja vaikka Suomessa ei olisi yhtään turvapaikanhakijaa.

Tilanne on monella poliisiasemalla jo niin turhautunut, että osa poliiseista on vaihtanut alaa.

- Henkilökunta sairastuu ja palaa loppuun ainakin omalla työpaikallani. Samassa jaksossa lähti burn out -lomalle kaksi tutkinnanjohtajaa ja kolme tutkijaa. Kaksi heistä lopetti kokonaan. Milloin tämä hölmöily loppuu?